א. מצות מכונה או מצות יד?

לפני כמאה וחמישים שנה הומצאה מכונה לאפיית מצות. הפוסקים חלוקים מאז ועד היום בשאלה האם ניתן לצאת ידי חובת מצה בליל הסדר במצות אלו.

הסברה לאסור היא שיש דין של אפייה לשמה במצות שנלמד מהפסוק 'ושמרתם את המצות'. כלומר את המצות בהן יוצאים ידי חובה בליל הסדר יש לאפות תוך כוונה מיוחדת 'לשם מצת מצוה', למכונה אין דעת ואין כונה וממילא המצות שנעשו בה לא נעשו לשמן ואי אפשר לצאת בהן ידי חובה.

מאידך המתירים סוברים שהלחיצה על כפתור ההפעלה של המכונה נחשב כעשייה לשמה. כמו כן לכמה ראשונים אין חיוב אפייה לשמה וכן החיוב הוא לשמור את החיטים שלא יחמיצו.

כמו כן נחלקו הפוסקים על כשרותם של מצות מכונה, יש שחששו לחימוץ במצות אלו, מאידך יש שאמרו, אדרבא מצות אלו טובות ממצות יד.

למעשה ראוי לאכול בליל הסדר לפחות את הכזית מצת מצווה ממצה עבודת יד1.

ב. מצווה לאפות מצות בעצמו

אחד הפירושים שניתנו בגמרא לשמה של המצה- 'לחם עוני' הוא: "מה דרכו של עני הוא מסיק ואשתו אופה, אף כאן הוא מסיק ואשתו אופה".

מגמרא זו למדו הראשונים שיש מצווה על כל אדם לאפות את המצות בעצמו.

שלשה טעמים בדבר: א. כמו בכל המצוות 'מצווה בו יותר מבשלוחו'.

ב. דיני אפיית המצה רבים והחשש מחמץ גדול, לכן ראוי שכל אחד יאפה בעצמו על מנת שיהיה בטוח בכשרות המצות.

ג. כשאדם אופה בעצמו זה דומה ללחם עוני, כדרכם של עניים ויש בזה זכר ליציאת מצרים.

בנוסף לזה כתבו בשם האר"י הקדוש שמי שמתאמץ ומזיע בעת אפיית המצות מכפר על עוונות חמורים2.

**מקורות והערות**

1. שו"ת יחוה דעת חלק א סימן יד

במסכת פסחים (דף מ ע"א) דרשו חז"ל את המקרא, ושמרתם את המצות, עשה לה שימור לשם מצוה. וכתב רב אחאי גאון בשאילתות (פרשת צו סימן ע"ו). שאם לש את העיסה חרש או שוטה או קטן, שאינם חייבים במצוות, אף על פי שאפה אותה ישראל שחייב במצוות, אין יוצאים ידי חובה במצה זו. וכן פסק בתשובת הרשב"א (סי' כ"ו), שמכיון שהמצה שיוצאים בה ידי חובה בליל פסח, צריכה שימור לשם מצוה מן התורה, וכמו שדרשו חז"ל מהמקרא שנאמר ושמרתם את המצות עשה לה שימור לשם מצוה, לפיכך אם לשו חרש שוטה וקטן את המצה, אף על פי שישראל גדול ובר דעת עומד על גביהם ואומר לשם מצת מצוה, אין יוצאים במצה זו ידי חובה. וכן כתב עוד הרשב"א בחידושיו לחולין (דף יב ע"א). וכן פסקו הראבי"ה בפסחים (סי' ת"פ). והאור זרוע ח"ב (סי' רמ"ט). וכן כתב המגיד משנה (בפרק ה' מהלכות חמץ ומצה הלכה ט'). וכן פסק מרן השלחן ערוך /א"ח/ (סימן ת"ס). וע"ע בשו"ת הרדב"ז חלק ג' (סי' תקפ"א) ע"ש.

ולפי זה נראה שאין יוצאים ידי חובת אכילת מצה בלילה הראשון של פסח במצת מכונה, מפני שמעשה הלישה והעריכה והאפיה, הכל נעשה באופן אוטומטי, ולא על ידי כח אדם מישראל שמחוייב במצוות. והרי זה דומה למעשה של חרש שוטה וקטן שאין בהם דעת ואינם מחוייבים במצוות. וכן פסק הגאון רבי שלמה קלוגר בתשובה... וכן כתב הרה"ג השואל בשו"ת תורת רפאל (סי' ע"ג). ע"ש. וראה בשו"ת דברי חיים מצאנז (סי' א'). ובשו"ת אמרי אש (סי' א) ע"ש.

אמנם מצאנו לכמה גדולים שכתבו שלחיצת הכפתור להפעלת המכונה שנעשית על ידי ישראל שאומר לשמה, נחשבת כאמירת לשמה על כל מה שממשיכה המכונה לפעול עד הפסקת פעולתה, והכל נחשב ככח אדם לשמה. וכן דעת הגאון רבי אברהם תאומים בשו"ת חסד לאברהם מהדורא תנינא (סימן ג'). וראה עוד בשו"ת מהרש"ם ח"ב (סימן ט"ז). וחלק ד' (סימן קכ"ט). ובשו"ת אחיעזר ח"ג (סי' ס"ט). ובשו"ת תורת רפאל (סי' ע"ג). ובשו"ת ארץ צבי פרומר (סי' ה'). ובספר חזון איש (חאו"ח סי' ו'). ובשו"ת הר צבי (חאו"ח סי' י') ועוד

וע' בחי' מהריטב"א (בנימוקי יוסף פסחים ע"א מ), שהביא מ"ש בה"ג, לישת חרש שוטה וקטן במצה שמורה אינו יוצא בה ידי חובתו בלילה הראשון. ושכ"כ רב כהן צדק, וכתב ע"ז, אבל מורי הרא"ה היה דן להקל בזה להלכה ולא למעשה, דסגי בישראל עומד על גביו, שא"צ עשיה לשם מצוה, אלא רק שימור לשם מצה, שכן כתוב ושמרתם את המצות עכת"ד... ובשעת הדחק שאינו מוצא מצה של עבודת יד שנעשית על ידי אנשים יראי שמים, נראה שיש לסמוך על סברא זו לצאת ידי חובה במצת מכונה השמורה משעת קצירה, ואף יכול לברך עליה אשר קדשנו במצותיו וצונו על אכילת מצה. ובהסתמך גם כן על מה שהעלה בשו"ת עונג יום טוב (חאו"ח סי' מ"ב), שאע"פ שמצת מצוה צריכה שימור מן התורה לשם מצוה, מכל מקום מי שאין לו מצה משומרת לשם מצוה, יוצא ידי חובת המצוה במצה שאינה משומרת לשם מצוה, אלא שחיסר את העשה של ושמרתם את המצות, אבל קיים מצות עשה של הכתוב: בארבעה עשר לחודש בערב תאכלו מצות. וכדבריו כתב בשו"ת אזני יהושע (סי' א'). ע"ש... וכן כתב בשו"ת ארץ צבי פרומר (סי' ה'), שאף במצה שאינה משומרת לשם מצוה, אין בה חשש ברכה לבטלה שמברך עליה אשר קדשנו במצותיו וצונו על אכילת מצה, משום שיש בה קצת מצוה כמו חצי כזית מצה, שזהו נחשב גם כן כחצי שיעור באיכות. (אולם באמת שגם המברך על חצי שיעור יש לומר שנחשב כברכה לבטלה. ובפרט למי שאומר שאין כל מצוה באכילת כחצי זית מצה או מרור. ועיין בשו"ת חזון עובדיה ח"א סימן כח וסוף סימן ל"ח ואכמ"ל).

ומכל מקום מצוה מן המובחר להשתדל להשיג מצה שמורה של עבודת יד שנעשית בידי אנשים יראי שמים הבקיאים בהלכה, לצאת בה ידי חובת מצה בלילה הראשון לכל הדעות. אולם ביתר ימי החג, גם מי שאוכל מצה שמורה רשאי להקל לאכול מצת מכונה הכשרה לפסח.

2. בגמרא (פסחים קטז א) למדנו "לחם עוני... דבר אחר, מה דרכו של עני הוא מסיק ואשתו אופה, אף כאן נמי הוא מסיק ואשתו אופה", ופירשו רש"י (ד"ה אף כאן הוא) ורשב"ם (ד"ה דרכו) ש'הוא מסיק ואשתו אופה', כדי שלא תחמיץ.

אמנם הרא"ש (פ"ב סו"ס כו) והמהר"ם חלאוה (כאן) הביאו מרב האי גאון שפירש שבעלי מעשה וחסידים מחמירים והם עצמם לשים ואופים. וכתב ע"ז המהר"ם חלאוה שמדברי רב האי למדנו שס"ל שטעם הדין זהו משום עסק מצוה, עיי"ש.

ובטור (בסימן תס) ובשו"ע (שם סעיף ב) הובא שהרא"ש היה משתדל במצת מצוה ועומד על עשייתה ומזרז העוסקים בהם ומסייע בעריכתן, וכן ראוי לכל אדם לעשות להיטפל הוא בעצמו במצוה.  
המגן אברהם (שם ס"ק א) כתב הטעם בזה הוא משום שמצוה בו יותר מבשלוחו, אך בביאור הגר"א הביא דברי המגן אברהם והוסיף שהרא"ש (הנ"ל) הביא בזה הא דאמרו בסוגיין מה דרכו של עני הוא מסיק ואשתו אופה וכו'.

הפמ"ג (בא"א שם) כתב על המגן אברהם שיש סמך לזה מ'לחם עוני' מה דרכו של עני וכו'.

לשיטה זו שהאמור 'הוא מסיק ואשתו אופה' זהו משום עסק מצוה, לכאורה טעם זה שייך רק במצות הנאפות ללילה ראשון.

אולם בפרי חדש (שם ס"ק ב) כתב שדרכו להשתדל בעצמו גם לשאר המצות שעושה לביתו לכל הפסח, לפי שרוב המצות הנעשות בזמן הזה אינם עשויות ע"פ דיני הש"ס והמפרשים.

ובמשנה ברורה (סי' תס ס"ק ז) כתב בשם האר"י הקדוש "ויטריח עצמו במצת מצוה עד שיתחמם ויזיע, וזה תיקון גדול לעון החמור".